
# Лениза Вәлиева: «Галәмнең асылы – туктаусыз хәрәкәт...»

(ШИГЫРЬ)

Галәмнең асылы – туктаусыз хәрәкәт...

Ноктадан ноктага омтылу арасы –

Мәңгелек каршында нибары бер мизгел –

Атала «яшәде» дип адәм баласы.

Шаукымга бирешми, сау саклау күңелне –

Бу шаулы дөньяда иң читен мәсьәлә.

Җаныңны Иблискә сатмыйча саф калу,

Үзеңне югалтмау бик кыен нәрсә лә...


Нык иман, чын ният, туры юл булганда,

Гаурәтең капларлык яулыгы табыла.

Галәмнең асылы – туктаусыз хәрәкәт.

Тарихның һәр бите ачылып ябыла.

Мөмкинме яшәве йөзеңне югалтмый,

Кыйблаңны бутамый, абынмый дөньяда?!

Кем идек, кем булдык – киләчәк бәяләр,

Бәһасез гомернең – чиге юк җиһанда.



Следите за самым важным и интересным в Telegram-каналеТатмедиа

## Нет комментариев
Лениза Вәлиева: «Галәмнең асылы – туктаусыз хәрәкәт...»